[dc]દિ[/dc]વાળી અગાઉ ઘર સાફ કરવાનાં અનેક કારણો છે. એક તો દિવાળી તહેવારોનો રાજા ગણાય છે તેથી રાજાના આગમન અગાઉ ઘર-આંગણાની સ્વચ્છતા જરૂરી છે. બીજું, દિવાળી વર્ષમાં એક જ વાર આવતી હોવાથી દિવાળીને બહાને ઘર અને ઘરનાં લોકો ઉપરતળે થઈ જાય તો સારું એ વિચારે પણ સાફસૂફીનો ધમાકેદાર કાર્યક્રમ હોંશેહોંશે ઉજવાય છે. ત્રીજું કારણ મોટે ભાગે એ હોય છે કે, દિવાળીમાં મહેમાનોની અવરજવર વધી જતી હોવાથી ચોખ્ખા ઘરની સારી ઈમ્પ્રેશન પાડવા જ ખાસ તો આટલી બધી હાયવોય ને બૂમાબૂમ કરીને ઘરની સાફસફાઈને જ વધારે મહત્વ અપાય છે. દિવાળીના નાસ્તા તો તૈયાર મળી જશે ને વળી લાઈટ ને રંગોળી પણ તૈયાર મળશે પણ ઘરને અને ઘરનાંને ઝાટકી નાંખવાનો મોકો વર્ષમાં એક જ વાર મળશે ! એ ખ્યાલે જ ઘરની સાફસૂફીનો ફરજિયાત વિષય દિવાળીના અભ્યાસક્રમમાં દાખલ કરાયો છે.